钦定古今图书集成/明伦汇编/氏族典/第152卷 > 袁廓
## 钦定古今图书集成/明伦汇编/氏族典/第152卷 > 袁廓

按《宋史袁廓传》：“廓，剑州梓潼人。在蜀举进士及第，入
宋补双流县主簿，又为西平县主簿，勾稽漏籍，得民
丁万馀。州将荐其勤职，就迁上蔡令。又以课最，擢太
子右赞善大夫，令于御史府分领推事，掌榷货务。廓
性夸诞，敢大言，好诋讦，太祖以奇士待之。太宗即位，
迁殿中丞，出知楚州。归掌京师市征，岁中增课数万
缗。”上嘉之，命按籍浙中诸州军仓库之物，悉输京师，
得以便宜从事。复命知郓州，会河决，溢入城，浸居人
庐舍，至冬月结为冰。廓大发民凿取，用竹舆舁出城
散积之。使者至，谓其有略，以状闻，拜监察御史。秦王
廷美迁置房州，以廓通判州事。俄转殿中侍御史，召
为户部判官，改户部员外郎，又为度支判官，籍田转
本曹郎中，判户部勾院。廓强项好争，数与判使等较
曲直于上前，声气俱厉，上每优容之。然勾稽精密，由
是部领拥积，为郡吏所诉，出知温州，就迁鸿胪少卿。
同郡袁仁甫掌州之关征，素以宗盟之分，颇相亲善，
一旦不协，互有论奏。上遣光禄寺丞牛韶往按验，韶
至，并摄系狱置对。上疑廓被诬，驿召赴阙。廓性刚褊，
被诘治峻急，诏书未至，以愤死。上闻，甚追悼之，赠廓
右谏议大夫，录其子丘贺为奉礼郎。